kardosdrur/scandi-wiki huggingface dataset:
Härnösands kommun

Härnösands kommun er en kommune i Sverige langs Ångermanlands kyst, i Västernorrlands län i Norrland.

I 1873 blev de den daværende Härnö landskommun lagt sammen med Härnösands stad. Ved kommunalreformen i 1952 dannedes storkommunen Säbrå af de tidligere kommuner Hemsö, Häggdånger, Stigsjö, Säbrå og Viksjö. Byen Härnösand og landkommunen Högsjö forblev uforandrede. Den nuværende kommune blev til i 1969, da de tre enheder gik sammen og i 1971 blev til Härnösands kommun.

Befolkningsudvikling

Uddannelse 
I kommunen ligger Härnösands gymnasium, Kapellsbergs musikskola, en afdeling af Mittuniversitetet og en række grundskoler.

Forsvaret 
I 1953 dannedes kystartilleriregimentet Härnösands kustartilleriregemente KA5 med tilhørende Hemsö fästning, der i årene 1953-1957 blev sprængt ind i Storåberget på Hemsön. En større tilbygning til Hemsö fästning fandt sted i årene 1961-1963. Efter den kolde krigs afslutning mistede Härnösands sin strategiske betydning hos Forsvaret, hvorefter uddannelsesstederne gradvist blev afviklet. Hemsö fästning blev nedlagt i 1989, Härnösands kustartilleriregemente fulgte i 1997 og i 2008 kom turen til Sjöstridskompaniet. Tilbage er kun Grundläggande Soldat Utbildning i begrænset omfang under Hemvärnet (hjemmeværnet) på det gamle KA5-regimentsområde, også kaldet G23.

Geografi

Byområder 
 Härnösand
 Ramvik
 Utansjö
 Älandsbro

Landsbyer 
 Brunne och Solberg
 Byåker och del av Helgum
 Fröland
 Gådeå
 Norrstig och Saltvik
 Nässland, Nässlandsbro och Kragom
 Ramsås
 Solumshamn
 Stigsjö
 Sörgården och Byn
 Veda och Mörtsal
 Viksjö
 Ytterfälle

Øer 
 Hemsön
 Härnön
 Lungön
 Åbordsön

Politik 
I mange år har den politiske ledelse skiftet mellem blokkene i Härnösand. I årene 1976-1982 havde det borgerlige Centerpartiet borgmesterposten, derefter overtog Socialdemokraterna. Ved valget i 1985 blev der igen borgerlig flertal og Centerpartiet fik igen borgmesterposten. I 1988 skiftede magten atter og Socialdemokraterna overtog. Ved valget i 1991 fik de borgerlige flertallet og Centerpartiet fik endnu en gang borgmesterposten. Kommunen blev i årene 1998-2006 ledet af Socialdemokraterna, Miljöpartiet og Vänsterpartiet, med Sig-Britt Ahl fra Socialdemokraterna som borgmester fra 2002. Valgperioden 2006-10 blev ledet af den borgerlige Alliansen samt Sjukvårdspartiet, med Anders Gäfvert fra Moderaterna som borgmester. Socialdemokraterna, Vänsterpartiet og Miljöpartiet genvandt magten i 2010 og indsatte Fred Nilsson fra Socialdemokraterna som borgmester.

Valgresultater ved kommunalvalg i perioden 2002-10

Kendte indbyggere i kommunen 
 Anders Jonas Ångström - fysiker, voksede op og gik i skole i Härnösand
 Lena Endre, skådespelerska
 Thorbjörn Fälldin - politiker og fhv. statsminister, blev født, voksede op og bor i Högsjö församling

Kilder 

Kommuner i Västernorrlands län
Cabotage

Cabotage (fr. kystfart) er transport  af gods eller passagerer mellem forskellige  destinationer i samme land, med luftfartøj, skib, tog, lastbil, rutebil eller andet, med et  transportmiddel fra et andet land.

Oprindeligt dækkede udtrykket  en terminologi anvendt i shipping-branchen. Nu anvendes udtrykket ved lufttransport, jernbanetransport og vejtransport.

EU’s cabotageregler slår fast, at en lastbil fra et EU-land har ret til at køre tre indenrigsture i et andet EU-land inden for syv dage efter aflæsning af det internationale læs.
 
Danmark tillader pr. 2012, at man kan køre tre nye ture efter at have krydset grænsen, selvom der ikke er gået syv dage.

Reguleringen er centralt placeret i internationale transportaftaler, idet det betragtes som det sidste led i en fuldstændig liberalisering over landegrænserne.

Historisk har forbud mod cabotage været udbredt inden for søfarten. England (og sidenhen UK) indførte cabotageregler for handel med såvel hjemlandet som kolonierne i løbet af 1600-tallet (Navigation Acts), og disse handelshindringer var medvirkende til utilfredsheden med det engelske styre i de nordamerikanske kolonier. UK afskaffede reglerne i 1849. USA derimod indførte tilsvarende regler allerede kort efter uafhængigheden, og tilsvarende regler gælder stadig under den såkaldte Jones Act.

Referencer

Eksterne henvisninger og kilder 
Dansk Transport og Logistik -  Cabotage 

Transport
Gul ensian

 
Gul ensian (Gentiana lutea) er en kraftigt voksende staude med store, grundstillede blade og gule blomster. Den dyrkes som stenbedsplante, og roden bliver udnyttet til fremstilling af et alkoholisk udtræk, "ensiansnaps". Arten vokser meget langsomt, og den blomstrer tidligst efter 10 år. Til gengæld kan den enkelte plante blive op til 50 år gammel.

Beskrivelse 
Gul ensian er en flerårig, urteagtig plante med grundstillede blade og en kraftig, opret stængel. Alle overjordiske dele er beklædt med et skinnende hårlag. De grundstillede blade sidder modsat, og de er kortstilkede og hele med hel rand. Stængelbladene er ligeledes modsat stillede, men ustilkede. Alle blade har 5-7 buede nerver. Oversiden er lyst blågrøn, mens undersiden er en smule lysere. 

Blomstringen foregår i juni-august, hvor man finder blomsterne siddende i bladhjørnerne op langs stænglen. De er langstilkede, regelmæssige og 5-tallige med gule kronblade og bleggule bægerblade. Frugterne er kapsler med ca. 100 frø.

Rodsystemet består af en kraftig (armtyk), lodret jordstængel, en meget dybtgående pælerod og ret få siderødder. 

Højde x bredde og årlig tilvækst: 1,00 x 0,40 m (100 x 40 cm/år). Målene kan bruges til beregning af planteafstande i fx haver.

Hjemsted 
Gul ensian har hjemme i Alperne og i de andre bjerge i Mellem- og Sydeuropa. Arten foretrækker lysåbne voksesteder, hvor jorden er fugtig med rigelig adgang til kalk, og derfor finder man den på sætere, i skovlysninger og på unge stenskred eller tilsvarende steder, hvor anden vegetation er hæmmet. 

På tidligere græsgange i Kraški rob ved landsbyen Osp i det sydvestlige Slovenien, hvor bjergene er omdannet til karst, findes lysåbene egeskove, som egentlig er tidligere bøgeskove. Her vokser arten i plantesamfundet Carici-Centaureetum rupestris (karst-enge) sammen med bl.a. Brachypodion distachion (en art af stilkaks), Crocus reticulatus, fransk hør, Gagea pusilla (en art af guldstjerne), flere arter af gedeøje, hvid affodil, hvid potentil, høstskilla, håret flitteraks, kantet konval, karnisk lilje, Laserpitium siler (en art af foldfrø), pilebladet tusindstråle og Senecio doronicum (en art af brandbæger)

Anvendelse 
Arten bliver brugt i form af findelte og tørrede, underjordiske dele ("Gentianae radix"). De indeholder sukkerstoffer og bitterstoffer (gentiin og gentiamarin), som egentlig er dannet for at undgå dyrenes biden. Et udtræk smager stadig bittert i en fortynding på 1:200.000! I naturmedicin bruges udtrækket som appetitvækker, men oftest bliver det dog brugt som mavebitter, aperitif eller snaps.

Note 

Gule blomster
Haveplanter
Nytteplanter
Kalkbundsplanter
CVC Capital Partners

CVC Capital Partners er en international kapitalfond med hovedsæde i London og Luxemburg med en samlet kapital på omkring 46 milliarder amerikanske dollar. Virksomheden er etableret i 1981, er fokuseret på management buyout og har gennemført 250 investeringsprojekter over et bredt udvalg af brancher og lande. CVC Capital Partners begyndte sin eksistens som en europæisk venturekapitalfond under den amerikanske storbank Citicorp, og i 1993 forhandlede ledelsen en såkaldt spinout fra Citicorp for at etablere et selvstændigt selskab. CVC Capital Partners har i dag et netværk af atten kontorer i Europa, Asien og USA.

Investeringer i Danmark 
CVC Capital Partners ejede DT Group i perioden 2003–06, og ejede 22 procent af aktierne i Post Danmark i perioden 2005–09 og har fra 2007 til 2013 ejet Matas.

Kildehenvisninger

Eksterne henvisninger 
 Officiel hjemmeside 

 
Etableret i 1981
Virksomheder i London
Mette Julin

Mette Julin (22. maj 1975) er en dansk forfatter, der debuterede i 2010 med bogen Sandheder & Løgne.
 
Mette er født og opvokset på Amager. I 2004 begyndte hun at skrive på debutromanen.

Mette Julin har indtil videre fået udgivet tre bøger på forlaget Tellerup. Det er romanerne Sandheder & Løgne (2010) og fortsættelsen Flere sandheder & Løgne (2011), der begge er socialrealistiske bøger, der specielt henvender sig til piger i alderen 13-18, samt Ulvetid (2014), en gyser, der henvender sig til drenge i alderen 12-15 år. I november 2021 udkommer romanen Érotique - Udvælgelsen.

Hun bidrager dog også med en novelle i gysergenren i bøgerne Historier til Drenge, der er antologier, hvor fællesnævneren for alle novellerne er, at de hver især har været bidrag til Drengelitteraturprisen 2012 og 2013. Derudover udkom novellen Eventyr i Paris i 2021 ved Foxy, der hører ind under forlaget Tellerup.

Bibliografi 
Romaner:
Érotique - Udvælgelsen (2021)
Ulvetid (2014)
Flere Sandheder & Løgne (2011)
Sandheder & Løgne (2010)
Noveller:

 Eventyr i Paris (2021)
 Drageløbet (2013) - findes i antologien Historier til Drenge - tøser ingen adgang
Spejle (2012) - findes i antologien Historier til Drenge - ikke for piger

Noter 

Børnebogsforfattere fra Danmark
Personer fra Amager
Dansksprogede forfattere fra Danmark
Leonard Fredrik Rääf

Leonhard Fredrik Rääf (18. september 1786 - 9. juni 1872) var en svensk folklorist og forfatter.

Rääf, der blev student 1802, var medstifter af Vitterhetens vänner og en af de første medlemmer af Götiska förbundet. I "Iduna" offentliggjorde han den i svenske folkemindeforskning epokegørende afhandling Tankar om sättet at uppsöka och vårda fäderneslandets fornlemningar. Han bestemte sig hurtig for den videnskabelige vej, men bevarede en sand kulsviertro på folkets store fortid og det folkelige.

Efter 1805 at have aflagt kancellieksamen modtog han 1808 ansættelse i Riksarkivet, men 1810 overtog han familiens ejendomme i Ydre Herred, og her tilbragte han resten af sit liv med undtagelse af de ophold, han fra 1840 til 1851 gjorde i Stockholm for at deltage i rigsdagens forhandlinger, hvor han optrådte strengt konservativt.

Rääf var en flittig og arbejdsom forsker. Antallet af de brevskaber (fra 1281 til 1606), som han aftegnede, skal beløbe sig til henved tusinde; tillige bistod han ved udarbejdelsen af Svenskt diplomatarium og udarbejdede det værdifulde skrift Anteckningar öfver beskaffenheten af Sveriges offentliga handlingar under medeltiden (1831, i "Svenska Akademiens handlingar"). Af den svenske folklore har Rääf fortjenester ved sine righoldige samlinger.

Han benyttede opholdet i sin hjemstavn til udarbejdelse af Samlingar och anteckningar til en beskrivning öfver Ydre härad, I—V (1856—75), som foruden målordbog indeholder en mængde myter, eventyr, beskrivelse af søer, veje, skove, klima, frugtbarhed med mere, ligesom han optegnede overtroiske formler, lege og så videre, af hvilke syv håndskrevne kvartbind Svenska Skråk och signerier opbevares endnu.

Folkeviseindsamlingen skylder Rääf meget. Hans syn på viserne var forskellig fra Afzelius’es; denne så æstetisk på dem og gik ikke af vejen for "forbedringer", hvorimod Rääfs syn var strengere filologisk-antikvarisk. Samarbejde kom derfor ikke egentlig i stand; men Rääf betroede senere Arwidsson sine afskrifter, og de danner en væsentlig bestanddel af samlingen Svenska fornsånger, I—III (1834—44). Han behandledes i en monografi af Arvid Ahnfeldt, Leonard Fredrik Rääf af Småland och hans litterära umgängeskrets (1879).

Kilder 
 

Folklorister
Etnologer fra Sverige
Svenskere i 1800-tallet
Salmonsens
Spies & Glistrup

Spies & Glistrup er et dansk  drama, der instrueres af Christoffer Boe, som fik danmarkspremiere 29. august 2013.

Fiktionsfilmen benytter to af den nyere danmarkshistories farverige personligheder, grundlæggeren af Spies Rejser, Simon Spies (Pilou Asbæk), og stifteren af Fremskridtspartiet, advokat Mogens Glistrup (Nicolas Bro) og disses venskab. Filmen begynder i 1965, hvor de to mødes 15 år efter deres studietid, hvor de begge boede på Regensen, hvilket dog ikke er historisk korrekt.

Medvirkende 
 Pilou Asbæk - Simon Spies
 Nicolas Bro - Mogens Glistrup
 Trine Pallesen - Lene Glistrup
 Jesper Christensen - Dommer Bergsøe
 Martin Hestbæk - Robert Koch-Nielsen
 Linda Avanu - Miss Cynthia
 Morten Hebsgaard - Holger Dam
 Jakob Højlev Jørgensen - Jurij Moskvitin
 Kasper Leisner - Jan Schmidt
 Camilla Lehmann - Inger Weile
 Thomas Corneliussen - Ragnar Jensen
 Sarah-Sita Lassen - Lilian
 Marie Tourell Søderberg - Janni 
 Frederik Tolstrup - Pedro

Produktion 
Filmen er produceret af Alphaville Pictures Copenhagen i co-production med Nordisk Film Production og er støttet af DR og Nordisk Film & TV Fond. Spies & Glistrup har desuden modtaget 7 mio. kr. i produktionsstøtte fra Det Danske Filminstitut.

Referencer

Eksterne henvisninger 
 

Danske film fra 2013
Dramafilm fra Danmark
Film instrueret af Christoffer Boe
Dansksprogede film
Monday Media

Monday Media er et dansk tv- og filmproduktionsselskab. I 2011 havde virksomheden et overskud på 1,8 mio. kr.

Selskabet blev grundlagt af Morten Bank, Martin Dalgaard og Anders Dalgaard i 2008 og har til huse på Ydre Østerbro i København. De tre udgør stadig ledelsen - med Morten Bank som administrerende direktør, Martin Dalgaard som programdirektør og Anders Dalgaard som executive producer.

Monday Media producerer for bl.a. DR, TV 2, Viasat, Canal 9, SBS TV, MTV og C More. Derudover producerer datterseslskabet Corporate Monday virksomheds- og reklamefilm. I 2008 overtog virksomheden Bastard Film, og i 2010 købtes Skandinavisk Film Kompagni, i hvis lokaler virksomheden i dag er beliggende. Senest har Monday købt det svenske produktionsselskab LOOP, der bl.a. producerer sport for TV4.

Referencer

Eksterne henvisninger 
 Monday Medias hjemmeside

Etableret i 2008
Filmselskaber fra Danmark
Østerbro
Johan Kielland Bergwitz

Johan Kielland Bergwitz (2. juli 1874 i Kristiania - 1948) var en norsk publicist.

Bergwitz blev cand. jur. 1897, sagfører i Kristiania 1897-1903, direktør i Grefsen Sanatorium for tuberkuløse 1899-1901, i Kristiania Ørebank 1901-03 og medudgiver af Kristiania adressebog 1899-1904, slog derefter ind på historiske studier og har senere offentliggjort mange biografiske, genealogiske og historiske afhandlinger og artikler, hvoriblandt en række årlige hæfter om 50 Aars Studenter (1904-10), Den norske Gejstlighed og Arvehyldningen 1661 (i "Norsk teologisk Tidsskrift" 1911), Onsø Herred 1814-1914 (1915), Grimstad 1800-1850 som Type paa norsk Smaaby med indledningen Henrik Ibsens Ophold i Grimstad (1916), Fra adelsstyre til enevælde i Norge (1918) og Kongsberg som bergkoloni, bergstad og kjøpstad 1624-1924 (2 bind, 1924). I mange år virkede han som foredragsholder, særlig i Folkeakademierne. I 1925 blev Bergwitz statsarkivar i Trondheim. Marts 1930 fremkom i pressen visse besynderlige oplysninger om hans embedsførsel, og sagen gjordes til genstand for omtale i Stortinget. I 1934 blev Bergwitz arkivar i Statsarkivet i Oslo.

Kilder 

 
 
 
 

Historikere fra Norge
Jurister fra Norge
Arkivarer fra Norge
Nordmænd i 1800-tallet
Nordmænd i 1900-tallet
Personer fra Oslo
Salmonsens
Norsksprogede forfattere fra Norge
Limnodromus

Limnodromus (sneppeklirer) er en slægt af vadefugle. Slægten omfatter tre arter i verden. I Danmark er langnæbbet sneppeklire (Limnodromus scolopaceus) en meget sjælden gæst. Navnet Limnodromus betyder 'moseløber' af (af græsk limne 'mose' og dromos 'løber')

.

Noter

Kilder 
 Gill, F & D Donsker (Eds). 2012. IOC World Bird Names (v 3.2). www.worldbirdnames.org 
 Klaus Malling Olsen, Danmarks fugle – en oversigt, Dansk Ornitologisk Forening 1992, .

Eksterne henvisninger 

Mågevadefugle
St. Bernard's Football Club

St. Bernard's Football Club var en skotsk fodboldklub fra Edinburgh. Klubben blev grundlagt i 1878 som en aflægger fra Third Edinburgh Rifle Volunteers FC, som blev stiftet i 1874 efter at man havde overværet en opvisningskamp mellem Queen's Park og Clydesdale. Lederne af Third Edinburgh Rifle Volunteers begyndte imidlertid at anse klubben som en distraktion for medlemmerne, hvilket resulterede i, at den i 1878 blev løsrevet fra regimentet under navnet "St Bernard's", opkaldt efter den berømte St Bernard's-kilde Well ved bredden af Water of Leith, og som også indgik i klubbens logo.

St. Bernard's blev optaget i Scottish Football League i 1893 og sluttede sin første sæson i ligaen på en imponerende tredjeplads efter bl.a. at have besejret både Hearts og Rangers på udebane. Og den 20. april 1895 vandt St. Bernard's Scottish Cup for første og eneste gang, da holdet i finalen besejrede et meget ungt Renton-hold (kun to af holdets spillere var over 20 år) med 2-1.

Fodbold i Edinburgh blev dog domineret af de større klubber, Hearts og Hibernian, og St. Bernard's kunne med sine få midler til rådighed ikke forhindre, at klubbens bedste spillere blev opsnappet af engelske klubber. I 1900 rykkede klubben ned i Second Division efter at have tabt en testkamp til St. Mirren., og selvom St. Bernard's den efterfølgende sæson vandt Second Division, blev holdet ikke valgt til First Division af de andre klubber i ligaen. St. Bernard's vandt Second Division yderligere to gange – i 1907 og 1915, men ligesom i 1901 lykkedes det i begge tilfælde ikke at blive valgt til First Division.

Da anden verdenskrig brød ud i 1939 blev den skotske liga suspenderet, og i stedet spillede St. Bernard's i Eastern League. Klubben blev imidlertid ikke genvalgt til ligaen i 1943, og uden en liga at spille i blev det besluttet at lægge klubben i mølposen, indtil krigen var slut. Senere på året døde kulgrosserer Cooper, der havde støttet klubben økonomisk, og dødsboets kuratorer krævede hans lån til klubben tilbagebetalt med det samme. Dermed blev den nødt til at sælge sit eneste aktiv – hjemmebanen på Royal Gymnasium. Det betød, at klubben blev hjemløs, og derefter lykkedes det ikke at genrejse den.

Kilder / eksterne henvisninger 
 St. Bernard's FC (nuværende klub) 
 Historical Kits - St Bernard's FC
 Andy Mitchell's artikler om klubben

Noter 

Fodboldklubber i Skotland
Sport i Edinburgh
Etableret i 1878
Ophørt i 1943
Cambuslang Football Club

Cambuslang Football Club var en skotsk fodboldklub fra bydelen Cambuslang i Glasgow. Cambuslang var en af de oprindelige medlemmer af Scottish Football League men forlod ligaen efter blot to sæsoner.

Klubben blev dannet i 1874. Den nåede finalen i Scottish Cup i 1888 efter at have besejret Abercorn med 10-1 i semifinalen. Holdet vandt samme år den første udgave af Glasgow Cup. Cambuslang kom med i Scottish Football League fra dennes grundlæggelse i 1890 og endte på fjerdepladsen i sæsonen 1890-91. I 1891-92 endte klubben på sidstepladsen i ligaen og søgte ikke genvalg til den efterfølgende sæson. Den forsøgte ikke at blive genoptaget i ligaen, da den udvidedes med en Second Division.

Kilder / eksterne henvisninger 
 

Fodboldklubber i Skotland
Etableret i 1874
Etableret i 1897
Ahmed Jaabari

Ahmed Said Khalil al-Jaabari (, ; f. 1960, d. 14. november 2012, efternavnet er også skrevet som Jabari, Ja'bari eller Ja'abari) var chef for Izz ad-Din al-Qassam Brigaderne, Hamas' militære gren. Al-Jaabari var oprindelig medlem af det sekulære parti Fatah med valgte efter 13 år i israelsk fængsel i stedet at støtte Fatahs islamistiske rival, Hamas.

Al-Jaabari blev født i Shuja'iyya-distriktet i Gaza by og studerede historie på Det Islamiske Universitet i Gaza. Han blev her aktiv i politik og meldte sig ind i Fatah. Al-Jaabari blev i 1982 anholdt og sad i fængsel de følgende 13 år. Da han blev løsladt meldte han sig ud af Fatah og blev i stedet aktiv i Hamas som en del af bevægelsens militære gren. Han menes at have været involveret i et bombeangreb mod en skolebus i Kfar Darom. I 1998 blev han fængslet af PA, men løsladt året efter. Al-Jaabari blev i 2002 operationel leder af Hamas' militære gren, hvorved han samtidig blev en af de vigtigste figurer i Hamas' politiske lederskab. Fra denne position grundlagde han Nur Association, der har til formål at hjælpe "martyrer og fængslede". Al-Jaabari og hans søn blev 14. november 2012 slået ihjel i et luftangreb koordineret mellem det israelske militær og sikkerhedstjenesten Shin Bet, som en del af Operation Pillar of Cloud.

Kilder 

Medlemmer af Hamas
Muslimer
Aktivister fra Palæstina
Medlemmer af Fatah
Louise af Preussen (1808-1870)

Louise af Preussen (Louise Auguste Wilhelmine Amalie; 1. februar 1808 - 6. december 1870) er yngste datter af Frederik Vilhelm 3. af Preussen og dennes hustru, Louise af Mecklenburg-Strelitz. Hun er tiptip-oldemor til Margrethe 2.

Hun blev gift 21. maj 1825 i Berlin med Frederik af Nederlandene, der var næstældste søn af Vilhelm 1. af Nederlandene. Parret fik fire børn:
 Louise af Nederlandene (5. august 1828 - 30. marts 1871), gift 1850 med Karl 15. af Sverige. (Deres datter, Louise, blev gift med Frederik 8.)
 Frederik af Nederlandene (6. juli 1833 - 1. november 1834).
 Vilhelm af Nederlandene (22. august 1836 - 23. januar 1846).
 Marie af Nederlandene (5. juli 1841 - 22. juni 1910), gift 1871 med Vilhelm af Wied.

 

Personer fra Königsberg
Huset Hohenzollern
Prinsesser af Nederlandene
Kongelige fra Preussen
Western Football Club

Western Football Club var en skotsk fodboldklub fra Glasgow, som var et af de 16 hold, der deltog i den første udgave af Scottish Cup i 1873-74. Klubben tabte imidlertid 1-0 i første runde til de senere semifinalister fra Blythswood. Senere nåede Western FC i ét tilfælde til kvartfinalerne i Scottish Cup (i sæsonen 1875-76).

Western FC blev opløst i 1878.

External links
Scottish Football Club Directory
RSSSF - Scottish Cup

Fodboldklubber i Skotland
Sport i Glasgow
Etableret i 1873
Ophørt i 1878
Frederik af Nederlandene

Frederik af Nederlandene (Vilhelm Frederik Karl; 28. februar 1797 - 8. september 1881) var næstældste søn af kong Vilhelm 1. af Nederlandene og dennes hustru, Wilhelmine af Preussen. Han er tiptip-oldefar til Margrethe 2.

Biografi 
Frederik opvoksede ved hoffet i Berlin hos sin onkel, Frederik Vilhelm 3. af Preussen. Som 16-årig deltog han i slaget ved Leipzig. Første gang han var i Nederlandene var i 1813, hvor han studerede ved universitetet i Leiden. Efter Napoleons nederlag ved Waterloo og den efterfølgende Wienerkongressen, blev hans far udråbt som konge af det Forenede Kongerige Nederlandene i 1815. Efter en særlig traktat skulle Frederik have arvet sin fars tyske ejendomme og landområder ved dennes død, men da han ikke længere havde rådighed over disse, blev han i stedet tildelt Storhertugdømmet Luxembourg, som dengang var en del af Nederlandene. Imidlertid aftalte man i 1816 at Luxembourg skulle forblive under den nederlandske konge og der blev udbetalt en enorm sum til Frederik som erstatning for dette. En stor del af denne arv gik senere videre til datteren Louise, som gav den videre til sin datter, Louise der var gift med Frederik 8.

Ægteskab og børn 
Frederik blev gift 21. maj 1825 i Berlin med sin kusine, Louise af Preussen. Parret fik fire børn:
 Louise af Nederlandene (5. august 1828 - 30. marts 1871), gift 1850 med Karl 15. af Sverige. (Deres datter, Louise, blev gift med Frederik 8.)
 Frederik af Nederlandene (6. juli 1833 - 1. november 1834).
 Vilhelm af Nederlandene (22. august 1836 - 23. januar 1846).
 Marie af Nederlandene (5. juli 1841 - 22. juni 1910), gift 1871 med Vilhelm af Wied.

Personer fra Berlin
Prinser af Nederlandene
Huset Oranien-Nassau
Ottoniske linje af Huset Nassau
Eastern Football Club

Eastern Football Club var en skotsk fodboldklub fra Glasgow, der var blandt de 16 deltagende hold i den første udgave af Scottish Cup i 1873-74.

Eastern FC spillede i kongeblå og højrøde trøjer med hvide shorts, inden klubben i 1877 skiftede til marineblå trøjer og hvide shorts. Hjemmebanen i 1870'erne var Barrowfield Park, inden man i 1880'erne flyttede til Springfield Park.

Klubben deltog i Scottish Cup fra 1873-74 til 1885-86, hvor den to gange nåede kvartfinalerne, inden den lukkede i 1885.

Landsholdsspillere 
Følgende Eastern-spillere har spillet på Skotlands fodboldlandshold:
 John Hunter
 Peter Andrews
 Alexander Kennedy

Kilder / eksterne henvisninger
RSSSF: Scottish Cup 
RSSSF: Scottish Internationals 

Fodboldklubber i Skotland
Sport i Glasgow
Etableret i 1873
Ophørt i 1885